text: Кога и как здравето стана стока
  Из стенограмите на 38-то Народно събрание - 1997-2001 г.
  Покрай коронавируса всички се сетиха, че болниците са търговски дружества, което в кризата е пагубно, и рипнаха да искат промяна. Здравето е стока, пациентите - клиенти, лекарите - търговци, клиничните пътеки - услуга. Частните болници в България са 38% от лечебните заведения (в страните от ЕС - до 8%), избуяват в "парникови" условия, ползват обществен ресурс. Бюджетът на НЗОК за 2020 г. е 4 млрд. и 700 млн. лв. В същото време българите доплащат за лечение и лекарства 4 млрд. лв. според Световната банка. Доплащат за избор на екип, за стая, за медицински консумативи (като се почне от марлите и чаршафите и така - до края на света), за изследвания, за разчитане на изследванията... На всичкото отгоре сега от лекарите искат да връщат пари на касата, понеже при епидемията другите им дейности намалели!
  Кога и как започна това безобразие?
  Ето кога.
  И ето на кого дължим цялата тази "прелест".
  Годината е 1999-а. Министър-председател - Иван Костов. Министър на здравеопазването - Петър Бояджиев.
  В 38-то НС има пет парламентарни групи:
  Обединени демократични сили (ОДС): СДС, БСДП, ВМРО, ХАП (Ив. Глушков), БЗНС (П. Илиев) и Народен съюз (НС), който пък включва Демократическа партия (Ст. Савов) и БЗНС-НС (А. Мозер) - 137 депутати.
  Демократична левица (ДЛ): БСП и ПК "Екогласност" - 58 депутати.
  Обединение за национално спасение (ОНС): ДПС, БЗНС "Н. Петков" (М. Дренчев), Партия на демократичния център (Венцислав Димитров), Зелена партия, "Нов избор" (Д. Луджев) и Федерация "Царство България" (Хр. Куртев) - 19 депутати.
  Българска евролевица (БЕЛ) - 14 депутати
  Български бизнес блок (БББ) - 12 депутати.
  Председател на 38-то НС - Й. Соколов (ОДС); заместници: Бл. Сендов (ДЛ), Ив. Куртев (ОДС), П. Шопова (БЕЛ), Ал. Джеров (ОДС), Хр. Стоянов (БЕЛ), Л. Корнезов (ДЛ).
  20 януари 1999 г., сряда, 217-о пленарно заседание.
  В 9,05 ч. Йордан Соколов открива заседанието фриволно: "Днес няма депутати с рожден ден, но аз имах в понеделник и каня всички колеги през почивката на чаша шампанско. Да поздравим колегите от ДПС - днес е Байрямът им. Колегата Рамадан Халилов и депутатите от ДПС по време на почивката ще почерпят с баклави" (ръкоплясkания).
  Т. 1 от дневния ред е Първо четене на Законопроекта за лечебните заведения (ЗЛЗ), внесен от МС на 23 октомври 1998 г. По този закон лечебните заведения вече ще се регистрират по Търговския закон и ще се превърнат в търговски дружества.
  БОРИСЛАВ КИТОВ (НС, част от ОДС), председател на здравната комисия: "С предлагания ЗЛЗ ще бъде осъществена структурната реформа... ЗЛЗ регулира нови обществени отношения чрез: Превръщане на ЛЗ в юридически и финансово самостоятелни структурни звена в условията на конкурентност; Нова номенклатура на здравните заведения; Национална здравна карта; Уреждане на условията и реда за регистрация на ЛЗ, за преобразуване и закриване на ЛЗ; Децентрализация; Определяне на източниците и реда на финансиране на ЛЗ от задължителния здравноосигурителен фонд, от допълнителните здравноосигурителни фондове, а също и от пряко заплащане на някои дейности и услуги; Акредитацията на ЛЗ за болнична помощ...
  Ще бъде дадена възможност за излизане от рамките на бюджетното финансиране... Ще бъде голяма крачка към децентрализиране на управлението и финансирането на ЛЗ... Ще може да стартира и приватизацията на ЛЗ - на дейности и на собственост. По този начин се цели постигането на пълна равнопоставеност на публичните и частните здравни заведения...
  ЗЛЗ ще допринесе за изграждането на по-добра здравна система... гарантира равнопоставеност, достъпност и осигуряване на качество на здравното обслужване... Българското здравно законодателство се доближава до европейските стандарти...
  МИХАИЛ МИХАЙЛОВ (СДС): Досега съществуващият Закон за народното здраве определяше старата съветски тип система на болнични заведения, в която съществуваха болници и поликлиники от първи, втори, трети, та дори селски тип. Никъде в момента реално в света не съществува такова разпределение на лечебните заведения...
  Мога съвсем отговорно да заявя от името на ПГ на СДС, че ЗЛЗ е модерен, европейски закон, който е част от душата на здравната реформа... ОДС, като управляваща коалиция, ще покажат отговорност пред избирателите и това, което обещахме... ще бъде изпълнено...
  Б. КИТОВ (НС): Идвайки днес към залата, аз прехвърлих в главата си дали в последно време сме приели друг такъв революционен закон. ЗЛЗ е сърцевината на реформата и може би е по-важен, включително и от Закона за здравното осигуряване. (Реплики от ДЛ) Да, думата "революционен" може би не е най-точна...
  ЯНАКИ СТОИЛОВ (БСП, от място): Може би "реакционен"?
  Б. КИТОВ: Г-н Стоилов, това е наистина един закон, който поставя лечебните заведения в условията на необходимата конкуренция, а това е прогресивно и в никакъв случай не е реакционно... Крайно време е самите лечебни заведения да започнат да функционират именно по Търговския закон... По света за всяко легло, за всяка марля, за всяко нещо се държи сметка... Това е начин да се модернизира нашето здравеопазване...
  В условията на конкуренция неминуемо - аз ви казвам, неминуемо - някои от тях ще фалират...
  На първо време трябва да се върви към приватизацията на дейности и чак след това да се премине към приватизацията на собственост...
  Това е наистина един революционен закон, който не се харесва може би на някои... Това е законът, който ще даде възможност средствата от НЗОК да се използват качествено и по предназначение,... който ще постави в конкуренция българските лекари и те ще бъдат длъжни да обслужват българския народ така, както му се полага.
  Благодаря и на колегите от Евролевицата, които бяха внесли подобен законопроект. Те го оттеглиха, улесниха процедурата. (Ръкопляскания)
  ЕМИЛИЯ МАСЛАРОВА (БСП): За мен здраве и търговия са различни неща. Печалбата в здравеопазването не е колко марля ще спестим, а колко хора ще излекуваме. Това е моето дълбоко убеждение... Може ли между търговия и здраве да се сложи равенство?!
  Б. КИТОВ (НС): Ами, вижте, уважаема г-жо Масларова, болниците трябва да станат самостоятелни юридически лица със стопански възможности. Дали това ви се харесва или не, но така е по света.
  ХАСАН АДЕМОВ (ДПС): Аз съм дълбоко убеден, че предлаганият законопроект представлява сериозна крачка напред... С преобразуването на здравните заведения се цели тяхното излизане от рамките на бюджетното финансиране... Законопроектът на МС е съобразен преди всичко с интересите на пациентите...
  КЪНЧО МАРАНГОЗОВ (БСП): Аз ще коментирам един въпрос в закона - регистрирането на лечебните заведения по Търговския закон... Когато тези заведения ще бъдат ликвидирани по Търговския закон, става нещо много страшно. Ще има селища в страната и е известно кои са тези селища и общини, които може да останат без здравни заведения... Когато се регистрират по Търговския закон с пасивите, разбира се, след известно време ще се пристъпи към ликвидация на тези здравни заведения. Какво ще стане с тези селища, които ще останат без медицинска помощ, без лечебни заведения?...
  Много е опасна регистрацията по Търговския закон! Вие пишете, че ще се регистрират дейности, които са свързани пряко с лечебната дейност. Кой ще ги определи тези дейности? В едно болнично заведение всяка дейност може да се свърже с лечебната дейност...
  Няма ли да се превърнат тези търговски дружества в дружества за печалба? Съвсем нормално е да се превърнат в дружества за печалба. Има ли търговско дружество в света, което да не работи за печалба?... Вие, г-н министър, казахте, че болниците като станат търговски дружества няма да работят за печалба. Ами, за какво ще работят тогава? Тогава за какво ще ги регистрираме като търговски дружества, щом няма да работят за печалба?...
  В болницата има и два вида друга ефективност, но в закона няма нито един ред. Това е медицинската и социалната ефективност. Може ли едно лечебно заведение да не обсъжда каква е била неговата медицинска и социална ефективност? Тогава какво лечебно заведение е то?...
  И когато тази болница фалира, ще се пристъпи към нейната ликвидация по Търговския закон... Редица лечебни заведения в страната ще бъдат ликвидирани. И след като се ликвидират, предстои приватизация за един пробит долар...
  При правителството на Филип Димитров беше ликвидирано земеделието. Правителството на Иван Костов започна да ликвидира индустрията, но изглежда е тръгнало да ликвидира и лечебните заведения, всички болници заедно с индустрията...
  Г-н министър, Вие казвате във вестник "Труд" от 24 декември: "Нашето бъдеще е осигурено. Като останем без работа, ще отидем да четем лекции в Харвард, като Че Гевара, и ще изнасяме реформа в странство. А пък ако в Харвард не ни искат, ще идем в СССР". Пожелавам Ви го, г-н министър, да отидете там и да изнасяте лекции по здравна реформа.
  Б. КИТОВ (НС): Д-р Марангозов, всичко, което казахте, го извадихте извън контекста... Не бива да четете Евангелието като дявола.
  ГРИГОР ШИШКОВ (СДС): Искам да се обърна към д-р Марангозов и да го попитам: на български език ли този закон е написан и той на български ли го чете или на китайски?... Това е безобразие! Не може да се представи един закон по такъв отвратителен начин! Ние знаем, че Вие сте против реформата, ние знаем, че искате провала в здравеопазването, за да се възползвате на следващите избори. Но аз искам да Ви го кажа откровено: ние няма да допуснем този провал и ще направим реформата! (Ръкопляскания в мнозинството)...
  ИЛИЯ БАТАШКИ (БСП): Ние ще въведем елементи на пазарност и те във всички случаи ще настроят лечител и лекуван един срещу друг...
  Феодализмът е бил по-прогресивен обществен строй... Ние накарахме българина да се лекува само там, където може да си плати. Ако не може да си плати, ще бъде лекуван само от фелдшера на село... Ако лекарят на село реши да го изпрати по стълбичката нагоре, ще минат най-малко 45 дни...
  Ами ако стане по-лошо? Ако стане по-лошо, с какво ще се оправдаете, господа? Кажете ми с кого ще се оправдаете, ако стане по-лошо, защото то ще стане! (Шум и реплики от мнозинството)... Един частник, който прави частно здравно заведение, го прави само с една единствена цел - да печели...
  РЕПЛИКА ОТ МНОЗИНСТВОТО: Ти си врачка.
  И. БАТАШКИ: Врачка съм... Нека българските лекари и нашите пациенти не се залъгват с тези хубави думи като равнопоставеност, достъпност, качество на здравното обслужване, защото това ще го има само при положение, че едните имат пари да плащат за собственото си здраве, а другите имат пари да си направят частните кабинети или да купят услугите... Вие знаете защо го правите, ние знаем защо не трябва да го правите. Но явно вие го правите и ще си продължите да го правите. Ние ще ви казваме, че не трябва да го правите.
  МИХАИЛ КАРАФЕЗОВ (СДС): С неудоволствие слушах колегите от ДЛ, които се опитаха да представят този чудесен законопроект съвсем по неколегиален начин... защото те са работили точно в тази система - в системата "Семашко"... Призовавам всички народни представители да подкрепят законопроекта на първо четене.
  ИВАЛИН ЙОСИФОВ (БЕЛ): Оттеглянето на нашия законопроект е красноречив пример, че ние подкрепяме законопроекта, внесен от МС...
  ИВАН БОЙКОВ (БЕЛ): Аз ще подкрепя този закон... Няма никаква политика в цялата тази работа. Има стъпване с единия крак напред. Дали ще дойде вторият крак напред до първия, е въпрос на приложение на този закон...
  МИНИСТЪР ПЕТЪР БОЯДЖИЕВ: Благодаря на Евролевицата и на ОНС за това, че са вникнали дълбоко във философията на този закон... Няма вече лекарите да бъдат държавни чиновници, общински чиновници или някакви други чиновници. Те стават независими юридически лица. И те сключват на равноправна основа, независимо от собствеността, сключват договор с НЗОК и по този начин осигуряват своите приходи... Ние търсим начин да избягаме от бюджетното финансиране, за да може да се стиковат лечебните заведения с новия начин на финансиране чрез здравната каса...
  Става страхотна децентрализация... Постига се пълна равнопоставеност на държавни, общински, частни, кооперативни и какви ли не други собственици на лечебни заведения... на лекарите и на другите медицински специалисти да намерят своето място в цялата система...
  Законът е приет на първо четене със 132 гласа "за", 28 "против" и 8 "въздържали се". Второ четене е на 27 и 28 май 1999 г. Предложенията на БСП да отпадне регистрацията на лечебните заведения по Търговския закон са отхвърлени от "реформаторското мнозинство" на ОДС, ОНС и Евролевицата. Всичко, за което предупреждаваше БСП, вече се сбъдна. И сегашното мнозинство отхвърля предложенията й да се премахне безобразието. Българското здравеопазване е сринато. Така здравето стана стока, пациентите - клиенти, лекарите - търговци. Костов и неговите съучастници извършиха своето подло дело. Всички те трябва да се покаят публично или да замълчат до второ пришествие. Вкупом. За тях оправдание няма. Където и да са днес, на каквито и да се правят.